Trais engiavins

Valentin V

Baschli B

V: Ti Baschli, dess jau dar a tai in engiavin?

B: Pervi da mai, dentant betg in engiavin memia grev, navaira!

V: Uh fa quint, ma taidla: igl è da tgirom ed ins ha quai vi dals pes?

B: Hm... ah.,. quai è, ah... in... jau na sai betg tge che quai è.

V: Tge, quai na sas ti betg? Mo, mo Baschli. Quai è bain in chalzer.

B: Gea, uschia, aha, mo quinta bain.

V: Sas tge che quai è: igl è da tgirom ed ins ha quai vi da tuts dus pes?

B: Aha – gea, quai là è, ah... be spetga, ah... na, jau na sai betg.

V: Mo di be, es ti in planari! Quai è bain in pèr chalzers, ti cucu.

B: Aha, gea, gea, betg uschè grev en sasez.

V: Uss anc in, e sche ti na sas era betg quel, alura smet jau: Igl è blau, i penda vi d’in pumer ed ha dadens in cros da primblas?

B: Haha... Questa giada na tschiffas ti betg mai. Quai èn, faschain quint, dua pèra chalzers.

Traplà!

Chatrina C

Tina T

(Gioga en la stanza da Tina. Ev. musica)

T: (sesa cun Chatrina a maisa) Ve, uss di finalmain a mai tge um che ti has emprendì a conuscher!

C: In super tip, di jau a tal. Jau hai gist empustà in hotdog al restaurant, cura ch’el seseva a la maisa dasperas. Cura ch’el ha guardà sin mai hai jau survegni fraid e chaud giu dal dies. Quel tip ha egls... betg da crair!

T: E lura... ha el ditg insatge?

C: (targlina) Sas... vairamain n’hai jau betg vulì.

T: (surprais) Ti n’has betg vulì? (ri) Es ti ina cucca. Ti stos emprender anc bler. Pli blers umens che ti emprendas a conuscher, dapli experientscha che ti sas far per la vita futura. E lura, tge ha el ditg?

C: Nagut. – Sas jau hai vis el gia pli baud in pèr giadas. Perquai n’èsi betg stà endretg a mai co ch’el guardava adina uschia sin mai.

T: Ti es in monster. (ri) I n’è betg endretg a tai cura ch’in bel um guarda sin tai.

(squassa il chau) Na dir quai a nagin.

C: (in pau malpazienta) Ti es buna! Tge crais ti vairamain. Quels umens han segir gia in’amia u ina dunna. En spezial cura ch’els han er anc uschè in super auto da sport.

T: E lura? La vita è dira... ins sto prender l’occasiun cura ch’ella vegn.

C: Quai n’è bain betg endretg, sch’in um vul far enconuschientscha cun tai, cura che ti sas precis ch’el ha in’amia. – Ed el ha ina, qual ha el ditg a mai suenter.

T: Alura ha el tuttina discurrì cun tai?

C: (perplexa) Gea, ma propi pir suenter... e co quel sa flirtar... (intgantada)... e ballar...

T: Vus essas stads a ballar?

C: Gea... e quai na m’è propi betg stà dretg.

T: Uss chala ina giada cun quest prender resguard. Quell’amia na vala bain nagut. Uschia n’emprendas ti mai ad enconuscher in dretg um. Ti stos cumbatter.

C: Ma jau hai bain emprendì a conuscher el.

T: (i basta) Cuntut ch’i n’è betg stà dretg a tai?

Ct (testarda,) Na, i n’era propi betg dretg. Jau hai gì ina nauscha conscienza. Tge vessas ti alura fatg, ha?

T: (surpraisa) Jau? Tge che jau avess fatg? Tge dumondas ti anc? Damai, sche jau vi far l’enconuschientscha cun in um...

C: Ma sch’el ha in’amia?

T: Schon dretg. Tge importa quai a mai? Sche jau plaschel ad el meglier che si’amia po el gea chalar cun ella. Ha el almain accumpagnà tai a chasa?

C: El ha vulì metter a chasa mai, ma jau hai detg che quai na giaja betg. Ta figura, sch’el entaupa si’amia.

I: (ri puspè dad aut) Tema has gì? Qual è bain prest betg da chapir. Inscuntras el alura puspè?

C: Gea!

T: Oz?

C: (guarda sin l’ura) En ina mes’ura. Nus vulain puspè ir a ballar. Quel sa ballar... ma jau na sai betg, sche jau duess ir u betg.

T: Co san ins mo esser uschè tup, Chatrina? Natiralmain vas ti a ballar.

C: Manegias propi? E...

T: E... e... Uss chala cun tes tgutgs dubis. Ti na stos prender nagin resguard sin si’amia. Vul el insumma anc tegnair si’amia, uss ch’el enconuscha tai?

C: El di na... jau saja anc pli bella.

T: È el inamurà en tai? (Chatrina dat dal chau) Uss vesas pia, alura na stuain nus betg pli discutar. Ti vas, finì, basta!

C: (levgiada) Sche ti vesas quai uschia? Na pudessas ti betg emprestar tes pullover blau.

T: Segir! Vul gist trair en el.

C: Gea. El di che quai saja sia colur pretenda. E forsa er anc tes mantè? (Tina dat il pullover, Chatrina al tira en)

T: Pervia da mai. Jau rest tuttina qua. Va en chombra, là è el sin mes letg.

C: Quel va a mai sco culà. Grazia Tina. Pia anc ina giada. Ti manegias che jau stuess ir en mintga cas cun el en sortida... senza resguard?

T: Senza resguard! Nus dunnas fissan fitg pluffras, sche nus laschassan ir in um

ch’ans plascha!

C: Alura vom jau uss. Chau. (va vers la porta)

T: Jau giavisch a tai bun divertiment. E fa ch’el vegn ferm inamurà, chapi?

C: El è gia. Jau sun cuntenta che ti es uschè gentila e pulita.

T: Pervi dal mantè ed il pullover?

C: Gea, era pervi da quai! Ma la finala è quai bain cun tes ami, che jau vom uss en sortida!

En colonna

Anna A

Men M

Nuotin N

(Tribuna: en l’auto. I bastan 3 sutgas, duas davant ed ina davos, ed in roda da manar)

M: (sesa a la roda da manar, è entusiasmà) Stupent co quest nov auto va... E co ch’el vegn... speranza na vegn quel qua davant betg or da l’auto cut che nus al surpassain... (tuts enavos cun il corp sura)

A: Pertge duess quel sortir da l’auto?

M: Perquai ch’el crai ch’el stettia airi, cura che jau al surpass, chapì!

A: Ti vas però er bler memia spert...

M: Fa quai insatge? La polizia è gea nagliur d’enturn... ed insumma, pertge fabritgani alura autos uschè sperts, ha? Segir betg per sa schluitar sco quel là davant, quel na va segir gnanc cun 120, quel tgutg.

N: Poss er jau empruvar ina giada questa bartga, bab?

M: Bler memia privlus... Guarda, ils giuvens dad oz han anc bler memia pauc senn da responsabladad per uschè in char... ed il pled bartga na vi jau lura mai pli udir... La finala ha custà quest super-auto prest 50 000.--.

A: (sbragia) Stà attent... fraina... (Men va sin il frain e tuts s’enclinan enavant) Auuuu Men, uss has però gì fortuna che quai ha anc tanschì.

N: Alura avessas pudì stritgar las davosas trais nullas e dat el per 50.-- fr. a la demoliziun...

A: Jau ans hai gia vis a l’ospital...

M: Aaah tge, cun in tal char na ston ins betg franar pli baud...

A: Maa, sche jau n’avess betg sbragì... betg da s’imaginar...

M: Chala da far uschia... Jau hai gì l’auto anc fitg bain sut controlla.

A: Guarda, quel là davant ha era badà... EI scurlatta il chau!

M: Quel fa meglier da guardar per sasez... Gea, gea, mo tegna ti tes chau... Uschè in chau sto pelvaira far mal!

A: Men!!! Fa il bain, ta prenda ensemen!

N: Sch’ins guarda la postura savess quai esser in taglialaina...

M: Gea, gea, tipic, tut la forza en ils musculs ed en il tscharvè ina mansarda vida.

N: Ma bab.

M: Quest tabalori faschess meglier da far ina giada vinavant...

N: Ma bab, tuts èn sa fermads, el na po er betg vinavant.

M: Quiet qua davos... I vegn ad esser uschè in spinochel che va enturn e guarda la cuntrada empè dad ir vinavant...

N: Forsa è in charrà ad in auter en il tg.. ää davos èn, perquai ch’el n’è betg pli stà bun da franar. Betg mintgin ha uschè in bun copilot sco ti.

M: Uss tascha qua davos e sta quiet.

A: Guarda là davant, els vegnan or da l’auto per stender las chommas...

M: Franc, e cura ch’i va vinavant n’èn els anc betg pronts... Là davant è en mintga cas gia ina fora... Uschia na po quai gea betg ir vinavant... (cloma or da fanestra) Giai ina giada vinavant là davant... Tamazis èn quai...

A: Ma Men! Chala da t’agitar...

N: Lascha star el mamma, bab ha ses auto e sasez adina sut controlla.

M: Vul in pèr qua davos?... I va vinavant... As tegnai.. (tuts s’enclinan enavant ed alura enavos)... Adatg, els frainan puspè. (puspè enavant ed enavos)... A sanestra è anc ina fora. (cun il corp sura enavos)

A: Men!... Men!... Per l’amur da Dieu...

N: Plaunet plascha quai a mai, quai è in zic action... Nus surpassain il

taglialaina...(tuts guardan a dretga) (cloma or da fanestra)... Geaaaa mes bab sa

che la lingia a sanestra e quella pli sperta...

A: Na, ins sto gea sa turpegiar... Jau na sai betg esser gritta sin el ch’el tegna puspè il chau...

M: Era jau betg, pertge gist là manca a quel ina struva.

A: Adatg, els frainan... (tuts s’enclinan enavant)

M: Ma quels èn alura er schimgias, quel vess almain anc pudì ir vinavant dus meters... I n’ha nagut auter sin via che asens... ins stuess insumma mo laschar ir cun auto quels che san... ti es bain in dretg manischunz da dumengia là davant... Quai è segir in da quels che va a lavurar cun il tren, e quels tamazis van alura la dumengia a stuppar las vias als buns manischunzs.

A: Els van da la dretga vart...

M: Quai è mo pervi da quella glimaja là davant...

N: (tuts guardan e dretga) Auu, quel taglialaina... guarda ina giada co ch’el ri or nus.

M: Chala da rir uschè tschuf, ti rusna tg...

A: (tegna il maun avant sia bucca) Ussa, na di betg da quai... ins sto sa turpegiar avant il mat.

N: Quai na fa betg basegn, mamma, jau sai er uschia tge ch’el ha vuli dir. Sch’ins vul engrondir il vocabulari dals giuvens, alura ston ins mo ir cun els la dumengia cun l’auto.

M: Tascha giu qua davos e sta quiet.

A: Uss stain nus propi airi.

M: Au, il taglialaina na po betg vinavant... Va uss ti cuc...

A: Bab, fa il bain... chala uss... nus pudessan er far in gieu...

N: Au geaa... ‹Tgi che va plaun, va saun› per exempel.

M: Insatge pli tup na vegn betg endament. Aa, qua davant è stà ina pitschna

botscha... Els van gist davent en l’ambulanza.

A: Oo naa, quai è uss er anc trist. Mintga dumengia disgrazieschan u moran persunas sin via.

M: Betg da sa smirvegliar, sch’ins lascha sin via glieud uschè malprudenta. I va vinavant... As tegnai... ma betg uschè plaun, faschai uss... Gea, gea, uss sto natiralmain anc mintgin guardar tge ch’è capità... Vus faschais meglier da guardar la natira... Guardai ina giada quest bel lai blau giu là...

N: E là si quels bels pigns verds.

A: Igl è mo trist ch’els èn uschè malsauns.

M: Uss tadlai ina giada nossa mamma verda. Quai è gea tut mo exagerà... Nus essan era mintgatant malsauns... E tgi è la culpa cura che nus essan malsauns, ha.. forsa er anc il traffic? Tar nus è quai in virus e tar las plantas è quai il scorset... Tar nus cumbatt’ins il virus e tar las plantas pon ins mazzar il scorset ed alura è tut puspè saun.

A: (tuts s’enclinan enavos) Pertge vas uss puspè uschè spert... Sche guarda tuttina in pau la bella natira.

M: Crais ti che jau veglia ch’il taglialaina ans surpassia puspè? ... Uss ch’el è la finala davos nus?... Na na, betg cun mai.

N: (guarda enavos) Quel ha nagin paun, bab... El smetta, el va puspè en a dretga...

M: Bun, fitg bun... Uschia in viadiet la dumengia è simplamain insatge bel!

Il salvaschlatta

Hans Pflugger H

Urs (il giuven bab) U

medi (dunna u um) M

(Gioga en la sala da spetga da l’ospital da dunnas. Atmosfera: Povers babs tar la naschientscha da lur uffants. Cura che l’isch s’avra, crajan els, ch’i saja uschè lunsch. Stattan en pè e sesan lura puspè.)

H: (perquai che Urs vegn en) Ahh, mo ti!

U: (beffa) Tge mo... Ti es era schon stà cuntent da mai, u betg? En tut cas cura che tes char na gieva betg pli.

H: (gnervus) Betg uschia... Ti es schon endretg. Jau hai manegià...

U: (paschaivel) Tge has manegià? Ch’il postin vegnia cun raps? (ri) Quel na vegn betg viaden qua. Da qua vegnan mo quints da pajar!

H: Jau hai pensà ch’il medi vegnia a dir che mes salvaschlatta saja naschì.

U: Aha, uschia! Quai fiss en quest cas l’emprim pop, u betg? Jau gratulesch! (tegna vi spontan il maun, ma Hans na prenda betg ses maun)

H: I n’è betg anc uschè lunsch. (bitta ils mauns) È quai dir! Jau na poss simplamain betg pli; jau sun giu sco ina battaria dad auto!

U: (quietond, beffegiond) Mo betg t’agitar. Vi da quai s’endisan ins cun ils onns. Jau hai gia trais e sun anc adina en vita.

H: Ti es gea nar! Jau less mo in. Quai fiss il salvaschlatta, e basta!

U: (surprais) Co? In mat? Gea, alura è el tuttina gia naschì? Hani mess el alura en l’incubatur?

H: (gnervus) Na, na. Jau spetg anc adina, sco jau hai ditg.

U: (fatscha tgutga) Ti, quai stos ti schon declerar a mai pli precis. (cun in gest) Ti dis ch’i saja in mat e tuttina n’è el betg anc qua. Quai na chapesch jau alura betg!?

H: Ve, ta tschenta sper mai. (sesan ensemen) Jau hai ditg a mia dunna ch’i dettia in mat. E quai datti. Jau scumet 100 pliffers. (el guarda adina pli gnervus vers l’isch)

U: Ti na sas bain betg simplamain dir ch’i dettia in mat. Malgrà la tecnica dad oz n’è quai anc betg 100 %.

H: (splunta bainvulent ad Urs sin il givè) Tar mai bain. Sco expert da computers hai jau programmà gist uschia mia baracca.

U: Jau ina dumond mo co!

H: (scolast grond) Ti stos cumenzar uschia: Retschertgar uschè lunsch enavos en la derivanza da la famiglia da la dunna e da l’um. Jau per exempel sun i enavos enfin tar il bab da mes basat. Quel ha gì 6 mats e 2 mattas. Ses emprim figl ha però gist gì il cuntrari. Il segund figl percunter ha gì 3 mats e 3 mattas ed uschia vinavant. Da la vart da mia dunna èn stads ils resultats tut auters. Total tar nus: 41 mats e 39 mattas. Tar las generaziuns da la famiglia da mia dunna: 23 mats e 32 mattas. Tut questas indicaziuns hai jau inditgà en il computer. Resultat: 1 mat e duas mattas. Ma jau vi mo in e quai è il salvaschlatta. O maximal ina matta.

U: Ma scumetter 100 francs, na, qual na faschess jau tuttina betg! N’has ti anc mai udì ch’i po era dat fauss resultats tar in computer?!

H: (losch) Ma betg tar mai ed anc bler pli pauc tar mes computer fitg modern. Jau paj a tai 100 pliffers, sch’i dat ina matta, d’accord?! (tegna vi il maun)

U: (spetga in mument) Ma ti, jau na poss betg dat a tai uschè bler, sche ti has

raschun.

H: (mussa anc pli losch ina carta da naschientscha ch’el prenda or da la giacca) Na stos ti er betg! Jau envid tai ad ina bavronda da bab. Guarda ina giada. Jau hai laschà far questas sin fundament da la segirtad absoluta da noss computer. (legia avant cun in tun anc pli grondius) Nus ans allegrain, chars amis, d’As pudair communitgar che noss figl Jonin è naschì ils ... data ... Ils geniturs fortunads Hans e Rosa Pflugger.

U: Jau accept la scumessa. (dattan il maun) Nus ans vesain pli probablamain pir pli tard. Perquai gratulesch jau gia uss a tai per tes mat da computer. (dattan anc ina giada il maun) Ma tge di alura tia dunna da quest quint starmentus?

H: (turmentà) Ma en quel reguard è ella displaschaivlamain anc da la moda veglia. Ella era perfin vilada cun mai pervi da quai. Ella vul in uffant saun e betg in chindel dal computer. A la fin ha ella alura manegià ch’i dettia segir ina surpraisa. E quai dat segir ina surpraisa, ti pos guardar! Sche quai mo gartegia, alura dat quai in passatemp che renda. (ri e sfruscha adina pli gnervus ils mauns)

U: (nuncartent) Pertge? Vendas ti alura gist tes figl sco sensaziun?

H: Ma na, Urs. Jau fatsch sche quai reussescha, ed jau sun segir che quai funcziuna, lura fatsch jau inserats per mia predicziun da computer. Pia predicziuns per geniturs che spetgan in uffant. Uschia pon els cumprar tut quai che fa basegn: vestgadira da mattas u da mats. Uschia pon els spargnar.

U: Jau sun interessà co quai vegn ad ir or, tendì sco il balester da Guglielm Tell avant che trair! Perquai spetg era jau qua enfin ch’igl è uschè lunsch! Va quai tar tai era uschè ditg?

H: Tar mai pli pauc ditg che tar mia dunna. Ma perquai che jau sai uss che nagut na po capitar a mai, na m’agit jau betg pli uschè spert. Tut vegn...

(Il medi arriva)

M: (guarda dumandond) È qua in signur Hans Pflugger?

H: (siglia en pe sco in tun e dat in sbratg) Juheee, mes mat! È tut ì bain?!

M: (reservà) Signur Pflugger, discurris uss Vus u jau?

H: (testard) Vus ed jau natiralmain. Jau vi vesair mes mat! Juhuiii, quai ma fa propi plaschair!

M: (fraid) En cas ch’i fiss uschè lunsch tar vus (pitga cunter il chau) fiss quella partiziun da l’autra vart da la via.

(Urs e Hans guardan irrità)

H: (balbegia) Gea-a, n.. n.. n’èsi... alura... anc betg usche.. navant?

M: Per che vus chapias pli spert e per che vossa dunna na survegnia betg anc in schoc, vi jau infurmar vus sco sequent...

H: (giubilescha) ...che mes figl ha num Jonin!

M: In mument. (mesira il puls da Hans ch’è surprais) Maaa, i va gist anc. Poss jau communitgar che vus n’avais nagin Jonin, ma ina Irma, ina Astrid ed ina Claudia!

H: (schoccà, Urs dentant ri) P.. e.. r.. tge ina matta?

M: (schanegiond) Betg mo ina matta, signur Pflugger, vus avais survegnì trais mattas!

H: Ma il computer ha ditg che...

M: En letg na stat nagin computer, ma ina dunna curaschusa. Vus pudais vegnir a guardar. (davent)

U: (beffa) Jau gratulesch trais giadas, Hans. Poss jau alura gist era incassar ils traiatschient francs?!

(Hans croda enavos en la sutga.)

Chapì fauss

Seraina Se

Stefan St

Se: (lev) Ohh Stefan... (suspira)

St: Gea, Seraina.

Se: (plain amur) Ohh Stefan, igl è bel da seser uschia dasper tai.

St: Gea, Seraina.

Se: Uschè romantic. Il vent schuschura en las plantas, il lai nua ch’ins vesa sasez... e ti dasper mai... ohh Stefan.

St: Gea, Seraina.

Se: (plain sentiment) Jau sun questa notg dal tut en tes mauns, jau na ma less gnanca defender... jau na refus a tai betg in sulet giavisch... jau t’accumplesch mintga giavisch... Stefan! (suspira plain amur)

St: (interessà) Ti na refusas a mai nagin giavisch?

Se: (sa metta levamain cunter il banc) Na, nagin giavisch, Stefan.

St: (simpel) Quant ditg ans conuschain nus uss gia, Seraina?

Se: Ah Stefan, gia dapli che sis mais.

St: Gia uschè daditg?

Se: Ed il sulet che ti has vulì da mai enfin uss è stà in simpel bitsch senz’impurtanza!

St: Jau sai Seraina.

Se: Ma Stefan, chala d’avair tias retegnientschas, jau n’hai er gia daditg naginas pli. Sas, jau sun oz en ina luna che jau dovr simplamain quai uss ina giada. Ti pos far tut cun mai, ma fa uss finalmain vinavant.

St: (cun retegnientscha) E... ti na refuseschas propi nagin giavisch a mai?

Se: Segir betg, Stefan. (suspira)

St: (tratg en la lunga) Se-raiiiina...

Se: (gnervusa, sa serra cunter el) Gea Stefan, tge èsi?

St: Jau na sai vairamain betg sche jau poss dumandar insatge da tai.

Se: (balurda) Ti pos dumandar tut, Stefan.

St: (simpel) Seraina, nus ans conuschain uss, sco ti has ditg avant, ditg avunda...

Se: (plain fevra) Gea Stefan, gea, gea, fa spert.

St: Tuttina na sai jau betg co che jau duess dir quai a tai. Jau ma turpegel talmain.

Se: Ma Stefan, ti na stos betg ta turpegiar. En l’amur è tut natiral.

St: Jau ma sent sco in delinquent.

Se: Ma, ma Stefan.

St: Jau na less bain betg far mal a tai.

Se: (suspira) Stefan... quai na fiss betg l’emprima giada.

St: Ma jau na less propi betg pretender quai da tai. Sche jau faschess quai a tai e ti ma spretschassas suenter, alura fiss jau fitg deprimì.

Se: (malpazienta) Quai è bain anc dad ier, qual che ti raquintas. (plain fevra) Uss fa quai tuttina a mai. Jau na poss bunamain betg pli spetgar.

St: (tut fraid) Alura bain, Seraina. Tes geniturs conuschan mai sco persuna pulita.

Se: (desperada) Gea, gea, gea. Tuts enconuschan tai sco persuna pulita. Mes geniturs vesan bain quai ed han tutta chapientscha per la situaziun.

St: Alura es ti pronta per in sacrifizi, Seraina?

Se: (suspira) Per mintga sacrifizi, Stefan, be anc en quest tschientaner, ve!

St: Mabain Seraina, ma uss stos ti esser ferma, pertge che quai vegn segir a far mal.

Se: Quai na crai jau betg. (gnervusa) Cumenza Stefan, cumenza!

St: (cun in grev cor) Alura sustegna mai cura che jau vi far ina dumonda da maridar a tia sora pitschna, jau vuless maridar ella.

Se: (dat in sbratg)

Il dretg da pestgar

Signur Arni A

Signur Bora B

A: (pestga en in’aua)

B: (cumpara) Vus, tge faschais vus insumma qua?

A: Quai vesais bain: pestgar.

B: ma en quest ual n’è nagin’aua!

A: Va quai tiers insatge a vus?

B: Atgnamain betg. Ma...

A: Alura ma laschai en paus.

B: Jau hai mo vulì dir ch’ins na po betg tschiffar peschs en il letg d’in ual sitg.

A: Tgi ha detg che jau veglia tschiffar peschs?... Jau vi mo pestgar!

B: Vus essas in dretg utschè!

A: Pervi da mai pudais puspè ir.

B: Ma pertge na giais betg a pestgar en il chanal?

A: Là n’hai jau nagin dretg da pestgar.

B: Pertge na cumprais alura betg ina nova patenta?

A: Jau hai gia ina, ma per quest ual.

B: Ma pertge tegnais alura la pertga en il letg sitg?

A: Chalai d’as maschadar adina en mes affars e ina laschai pestgar vinavant.

B: Pestgar vinavant? Bun um... quell’aua che culava avant tras quest mal, cula uss tras il chanal.

A: Quai sai jau, quai sai jau.

B:Alura na vala quai bain nagut da restar tschentà sper in letg sitg...

A: Valair u betg valair; uss ina laschai pestgar vinavant.

B:Curius schani! Vus stuais avair ina buna raschun da pestgar en quest ual sitg... Jau sun propi interessà.

A: Be per che vus ma laschias alura en paus! Jau aveva cumprà ina patenta da pestgar per quest ual. Suenter sun jau stà tut il temp en servetsch ed oz è l’ultim di che la patenta vala anc. Ed uss vuless jau anc avair insatge da quella – perquai ch’jau na regal nagut al stadi!

Communicaziun 0

Pestgader P

2 persunas B e C

(l’emprim èsi quiet in tempet. Durant l’entira scena guarda il pestgader sin l’aua.)

B: Gia tschiffà insatge?

P: (tascha)

B: Bun e chaud questa damaun.

P: (tascha)

B: Bell’aura oz, u betg?

P: Betg per pestgar.

B: Jau na pestg betg. Pestgar è lungurus.

P: Guardar è pli lungurus.

C: (vegn natiers, guarda) Gia tschiffà insatge?

B: Jau hai ina tratga da giaglinas.

C: Bell’aura questa damaun.

P: Peschs mordan meglier cur ch’i plova.

B: Giaglinas n’èn betg uschè sensiblas quai che pertutga l’aura. Ellas pon er ir en giagliner sch’i plova u sch’igl è memia chaud.

C: Jau fatsch ils peschs cun sosa d’ervas. Peschs pargialads, betg brassads. Pargialà precautamain en in bugl cun broda da legums, in pau latg. Il latg prenda la savur da pesch.

P: In pesch che na savura betg da pesch n’è nagin pesch.

B: Giaglinas na toffan betg. – Jau sun stà ad in’exposiziun cun ina giaglina. ma bella giaglina, l’Esmeralda, ella ha plimas sco vali.

C: Tar il tagl dal dies accorsch’ins cur ch’il pesch è cotg; sch’i n’è betg pli cotschen là, è il pesch cotg. Lura mett’ins el a chaud.

B: Pestgais vus cun verms?

P: Betg mintga pesch vul verms.

B: Mias giaglinas maglian verms, jau tir er verms per las giaglinas. Giaglinas maglian gugent verms.

P: Datti er exposiziuns per verms da razza?

C: Lura lasch’ins luar plaunet paintg en il bugl e cundescha cun maioran e peterschigl.

B: 91 puncts ha l’Esmeralda fatg tar la concurrenza. 91 puncts. Datti er concurrenzas da bellezza per peschs?

P: (tascha)

C: Lura preparar il pesch, metter in pau sosa surengiu, servir il rest da la sosa en

cuppinas da sosa. (al pestgader:) Avais vus gugent peschs fatgs en questa moda?

P: Jau n’hai betg gugent peschs.

B: L’onn proxim vom jau cun dus giaglinas a l’exposiziun.

P: Avant pauc temp hai jau mangià ina giaglina,...

B: Ma tgi mangia er giaglinas!

P: ...quella savurava da pesch.

B e C: (s’allontaneschan da las varts oppostas)

(attenziun nua che vus faschais las pausas; tut tenor tgi che stat in sper l’auter ed en tge distanza, datti effects dal tuttafatg differents; betg ridiculisar il text – mintgina da questas trais persunas prenda gea serius sasezza.)

L’emprim rendezvous

In um U

Ina dunna D

(in um ed ina dunna s’inscuntran en in’ustaria – l’um sesa, la dunna vegn nà)

D: Jau n’hai betg enconuschì vus, signur Cantieni.

U: Nus avevan fatg giu: negla cotschna en la rusna dal buffun sanester.

D: N’avevan nus betg ditg rosa cotschna en la rusna dal buttun dretg?

U: Na, giuvna Capeder, franc betg! Negla cotschna sanester. Jau sun segir perquai che jau na poss betg star ora rosas cotschnas.

D: Pertge avais alura ditg, che jau duessi metter ina rosa cotschna en la rusna dal buttun?

U: Quai n’hai jau mai ditg! Jau hai adina ditg negla cotschna.

D: Ah, ussa è quai bain tuttina.

U: Oh na! Quai n’è betg tuttina! ina negla cotschna n’è betg il medem sc’ina rosa cotschna!

D: Quai è stà ina malchapientscha.

U: Gea. A mai èn malchapientschas però betg tuttina, giuvna Capeder.

D: A mai era betg, signur Cantieni.

U: N’avais betg gist ditg, ch’i saja tuttina a vus sche nus portian ina negla cotschna en la rusna sanestra u ina rosa cotschna en la rusna dretga?

D: Na... respectiv gea!

U: Avais vis!

D: Jau hai pli probabel chapì vus fauss cura che nus avain fatg giu il rendezvous.

U: Gea, ma pertge?... Pertge m’avais vus chapì fauss, giuvna Capeder?

D: Quai na sai jau betg. Forsa èsi stà in disturbi en la lingia da telefon.

U: Na, giuvna Capeder, i n’era nagin disturbi en la lingia da telefon. Jau hai anc

dumandà vus: Udis mai? E vus avais respundì: Gea, stupent. Na savais betg as

regurdar?

D: Na.

U: Pertge na savais betg as regurdar? N’era quest discurs pia betg impurtant per vus, ha? Vus avais bain telefonà cun voss futur um. Alura tegn’ins endament mintga pled.

D: Jau hai cartì che nus levan passentar ensemen ina bella saira.

U: Giunfra Capeder! Nus n’essan betg s’entupads qua per far tuppadads, mabain per chattar ora sche nus essan destinads l’in per l’auter.

D: Quai è gist. Ed ussa che nus avain constatà quai, pudain nus puspè ir. Buna notg signur Cantieni.

Nus giugain um e dunna

El U

Ella D

(banc en in parc. Ina giuvna dunna sesa a sulegl e legia in roman. In signur s’avischina e va enturn sco in giat inamurà. Finalmain piglia el curaschi e sesa sper ella)

U: Tge bellezza di oz, u betg?

D: Gea, vairamain! (ella legia vinavant)

U: Ier n’eri betg uschè bel!

D: (auza indignada ils egls) Na, ier n’eri betg uschè bel! (legia vinavant)

U: Speranza èsi damaun uschè bel sco oz!

D: (anc pli indignada) Gea, speranza! (ella legia vinavant)

U: (glischna in pau envi ed ennà) E durant uschè in bel di sesais tut suletta qua! N’avais betg lungurus?

D: (metta suspirond il roman d’ina vart) Oh bain! E co! Na vulain nus betg far in gieu ensemen?

U: (glischna pli daspera) Quai fiss memia bel per esser vaira! Tge gieu vulain far?

D: (ella dat in’egliada carmalanta) Lain far dad um e dunna?!

U: (glischna anc pli daspera) Grondius! Um e dunna! Nus dus tut sulets?

D: (tut beada) Gea, nus dus tut sulets!

U: (sesa uss fitg damanaivel dad ella e metta suenter in curt temp ses bratsch enturn ella) Ina fitg bun’idea! Lain gist entschaiver!

D: Bun pia! Lain far sco sche nus fissan maridads! Uss èsi venderdi, exact las set e mesa! (nausch) E ti has da dar a tgeiels questa saira! Tes amis spetgan gia! Pia, fa chommas e svanescha!

Decleraziun d’amur

Robert R

Gieri G

Johanna J

R: Chau Gieri, co vai?

G: Oh, grazia! Jau hai ina in problem: Pensa, jau enconusch ina giuvna, ina giuvna ch’ins sa be avair gugent!

R: Qual è prima. Pertge has alura quitads, sch’ins dastga dumandar?

G: Gea, pertge? Adina cura ch’jau ves ella e vi confessar ad ella mi’amur, na sai jau betg pli tge dir. Igl è sco sche la lieunga fiss tatgada vi dal tschiel da la bucca!

R: Ma quai n’è bain betg uschè nausch! Jau enconusch qua in fitg bun recept: cur che ti scuntras puspè ella, alura dis ti simplamain: «Chara, adina cura che jau ves tai, na sai jau mangiar gnanc in zic pli!»

G: Oh, quant bel che ti has ditg quai! Pia anc ina giada: Chara, adina cura che jau ves tai, na sai jau mangiar gnanc in zic pli! Grazia fitg, Robert!

J: (vegn) Bun di, Gieri!

G: (balbegiond) B.. Bun di, Johanna!

R: (al stumpla in pau) Bun pia, sta bain Gieri, ed a revair! (s’allontanescha)

J: Pertge na dias nagut, Gieri?

G: (piglia curaschi) Ah, chara, adina cura che jau ves tai, n’hai jau insumma nagin appetit pli!

J: (dat ad el ina enturn las ureglias e svanescha tut gritta)

G: (tut trist) Tge hai jau uss puspè fatg fallà?

Emoziun ed embarass

sar Batrumia B

giuvna Stasia S

B: Giunfra Stasia, sche vus ina permettais, as accumpogn jau questa saira a chasa, per As dir dus pleds sut quatter egls! (l’accumpagnond a chasa) Dapi ditg, bain ditg giuvna Stasia... è l’aura bain variabla e mia mamma giavischass per damaun bell’aura per sia laschiva. Tge crajais, giuvna Stasia?

S: Ma char sar Batrumia, da l’aura na chapesch jau nagut; ma jau giavisch che Vus hajas damaun in di bel e chaud per vossa laschiva!

B: Gea, giuvna Stasia, dapi ditg, dapi fitg ditg... resent jau ina... dultscha tristezza che... che... che deriva da la melanconia en la natira! Ils guauds e prads èn grischs! Ils munts èn schon alvs! Nagina muaglia pli sin ils prads. Ma surtut la fadia da stuair bainbaud bandunar nossa chara val!

S: (suspira) Gea, l’atun sent’ins adina in pau dapli tristezza! Ma vus, signur Batrumia, era sche vus stuais gia prest partir, sche la proxima primavaira pudais gia turnar enavos tar nus!

B: (tutgà) O, vus na savais betg, giuvna Stasia, quant ditg, dapi fitg ditg, jau, jau, jau... patesch e quel turment e quella dolur ina rendan era melanconic, e, e, e, e!

S: (interrumpa) Ma char sar Batrumia, jau na sai betg chapir tge che fa suffrir Vus uschè fitg? Avais forsa mal ils dents, u bain egls-giazla che turmentan vus en tala moda?

B: (cun vusch pli ferma) Na, giuvna Stasia, na, jau n’hai ni mal ils dents, ni

egls-giazla. Jau hai gì in pèr, ma cun ina crema da ‹Pedicors-d’Inski› hai jau

rabaglià davent els. Enconuschais forsa quella crema, giuvna Stasia? N’avais

mai gì egls-giazla?

S: (fitg agitada) Ma a la fin dal quint sar Batrumia, quai ma para tuttina che mo per discurrer da la laschiva da Sia mamma, dals guauds e prads grischs, dals munts gia alvs, da ses egls-giazla n’avessas betg gist gì da m’accumpagnar a chasa, per discurrer cun mai sut quatter egls!

B: (trembla da l’emoziun, prenda il maun da giuvna Stasia en ses) O, perstgisai, giunfra Stasia, gea, Vus avais perfetgamain raschun, ma be mia timiditad e l’emoziun m’han impedì da dir a Vus, tge che jau resent e che jau suffresch schon daditg, fitg ditg per Ella! Ma uss ves jau che vus na trais betg davent Voss maun ed al laschais en il mes. Quai ma dat curaschi en mes cor ed uss poss jau dir che Vus essas gia daditg, fitg ditg mia staila da speranza, l’aurora da ventira, il ruschè da mes cor inflammà! Voss’egliada innocenta è mes dultsch siemi da mintga notg! Voss surrir, ils radis dal sulegl, suenter ina stgiraglia totala! Mes turment e mi’allegria! ‹Vus›, per mai l’univers! Mi’eterna beadientscha! Ed ussa dumond jau Vus per Voss cor, che dapi ditg, fitg ditg, fa batter mes cor dubel! Ed jau dumond Voss maun ch’è schon uss en il mes! O, schai spert, sche jau poss sperar ed as numnar mia per adina?

S: (cridond) Gea – Gea, gia ditg, fitg ditg è mes cor Tes!

B: (singlutta dad aut) Grazia, amada mia. I vegn tut stgir davant ils egls, mes cor va en paglia, i vegn segir grev, gida mai! gida mai! (suenter avair strenschì Stasia cunter ses cor) O, uss ma sent jau pli bain!

Segir è segir

emprim viandant

segund viandant

(l’emprim viandant vegn plaunet e palandrond da sanestra a dretga sur la tribuna. Il segund viandant curra natiers tut agità da maun dretg.)

S: Stgisai! Nua è qua il proxim post da polizia?

E: Qua na datti nagin post da polizia. Il proxim è pir...

S: (agità) E na passa qua er nagina controlla da polizia?

E: Na! Betg che jau savess.

S: (mussa sin il maun sanester) N’avais vis nagin policist vi qua?

E: È pia capità insatge?

S: (mussa sin il maun dretg) E là n’è era nagin policist?

E: Jau na ves nagin. – Tge è capità?

S: Segir betg?

E: ma sche jau di a vus...

S: Alura èsi bun. (tira ora in revolver) Vossa bursa per plaschair!

Salids da Berlin

signur Capaul C

signur Fravi F

(letg cun ina cuverta, maisa da notg cun glisch, svegliarin sin maisa da notg. La tribuna stgira)

C: (cun in pigiama. Dorma. I scalina senza fin. El fa glisch e guarda sin il svegliarin) Las dudesch! Tgi po quai esser che disturba mes sien da mesa notg. Quai è in’impertinenza. Tgi po quai be esser! (va a la porta ed avra)

F: (entra) Stgisai! Essas vus signur Capaul?

C: Gea, quel sun jau.

E: Alura sun jau al dretg lieu. Enconuschais vus signur Schulze da Berlin?

C: Gea, quel enconusch jau, quai è in ami da mai.

F: Alura stoss jau drizzar or a vus milli salids da voss ami Schulze da Berlin.

D: E pervi da quai stuais vus disturbar mai a las dudesch da la notg?

F: Gea, voss ami Schulze ha ditg che jau duaja vegnir tar vus a drizzar or ils milli salids uschè prest sco jau saja arrivà a Flem. Ed jau sun ussa gist vegnì cun la davosa posta e sun immediat currì tar vus per drizzar or ils milli salids.

C: Savais tge! Drizzai or a mes ami Schulze ch’el sappia suflar a mai milli giadas il tgil...

F: Gea, quai vi jau far. Grazia fitg e buna notg! (svanescha)

C: (sa metta puspè en letg e stida la glisch) Uschè in’impertinenza da disturbar mai da mesanotg en mes sien. Quai è vairamain da memia. (curta pausa alura scalini puspè nuninterruttamain. Capaul siglia si e fa glisch) Tge è be uss puspè capità?

(avra la porta)

F: (entra) Stgisai signur Capaul. Jau hai emblidà avant da dumandar insatge. Sche voss ami Schulze duess suflar a vus milli giadas il tgil, giais vus alura a Berlin u duess signur Schulze vegnir a Flem?

Ina pitschna errur

scolara Martina M

(stiva cun telefon ed ura da paraid, davos la tribuna scalina in svegliarin)

M: (anc davos la tribuna) Tup svegliarin! (dat ina susdada) Propi in sgarschaivel svegliarin! Be anc ina minuta... ina minuta! (tementada e dal tuttafatg alerta) Ha, igl è gea schon passà las otg!

(vegn en pigiama e tut spennada sin tribuna. Ella cumpareglia si’ura cun l’ura da paraid) Ventg passà las otg! Quai è gea da filar! Ventg passà las otg! Jau vegn memia tard! (sbragia) Mamma! Mias chautschas! Ellas n’èn betg qua! Jau vegn il pli pauc in’ura memia tard! Mamma! Mias chautschas... mias... e co che quai plova... (dat giu sin ina sutga) Jau... jau sun malsauna! Pli gugent malsauna che memia tard. Ah... mes venter! I fa vairamain mal. (guarda en il spievel) Jau ves ora malsauna! Mez morta... Telefonar! Jau stoss telefonar! Jau hai mal il begl tschorv! Quai è bun. Il begl tschorv. Jau stoss telefonar al scolast. Na, a la dunna dal scolast. El è gea gia en scola.

(va tar il telefon e tschertga il numer en il cudesch) 66-41-25 – Ah, bun di, dunna Risch! Qua è la Martina. Jau sun malsauna, gea, fitg malsauna! Jau hai mal il begl tschorv. Savessas dir quai a voss um cura ch’el turna a chasa? – Co? Pertge che jau disturb vus pervi da quai?? Jau hai mo pensà... Tge? Du.. dumengia èsi oz? St.. stuais perstgisar! Adia du.. dunna Risch! (penda si e stat cun il chau tranter ils mauns) Quai na dastga betg esser vaira!

Tar il dentist

dentist D

pur P

(stanza da tractament, ina sutga, ina maisetta cun si ina gronda zanga, in tschadunet e plirs favs alvs)

D: (cloma) Il proxim per plaschair!

P: (vestgì puril, cun pachets, tastgas ed in parasol) Bun di, signur docter!

D: Bun di! Prendai plazza. – Tge dolurs avais?

P: (metta sia rauba cun in zic cumplicaziuns giu sin il plaun e sesa sin la sutga) Jau avess gugent laschà trair in dent.

D: Avri in pau la bucca, alura vulain nus guardar. (prenda il tschadunet e tegna quel en bucca al pur) avri la bucca – dapli – anc dapli. Mo Vus n’avais gea nagin dent malsaun.

P: Ma jau vi che Vus tirias in dent a mai.

D: Ma vus na pudais betg pretender che jau tiria a vus in dent saun.

P: Bun, jau pretend che vus tirias in dent a mai.

D: Bun, pervi da mai. (prenda la zanga da la maisa ed en il maun sanester in fav alv, tira cun biera forza il dent, il pur schema e suspira, il dentist mussa alura ils ils favs alvs ch’el ha prendi or dal maun sanester). Guardai, in dent dal tuttafatg saun.

P: (fa sco sch’i faschess fitg mal) Tge stoss jau pajar a vus?

D: 130.-- francs.

P: Alura trai anc in dent a mai.

D: Vus na pudais tuttina betg pretender ch’jau tiria anc in dent saun.

P: Ed jau pretend che vus tirias quel a mai!

D: Bun. Pervi da mai! (sco tar l’emprim dent) Guardai, anc in dent dal tuttafatg saun.

P: Tge stoss jau pajar uss?

D: 260.-- francs.

P: Vus na survegnis betg in rap da mai!

D: Tge vul quai dir? Jau survegn 260.-- francs da vus!

P: Na, signur docter! L’onn passà as hai jau vendì tartuffels per 260.-- francs. Quels n’avais oz anc betg pajà. Uss essan nus quits!

L’expert

martgadant M

client C

(i scalina. Il client entra)

C: Bun di!

M: Bun di, mes signur! Tge vessas gugent?

C: Jau vess gugent ina Chippendale-Chaiselongue.

M: Bain, bain. Ina Chippendale-Chaiselongue.

C: Avais qua ina, casualmain?

M: Displaschaivlamain betg, ma jau poss natiralmain empustar ina!

C: Quai fiss zunt gentil. Va quai ditg?

M: Na, na! Mo in pèr dis. Ma perstgisai mia dumonda: tge Chippendale-Chaiselongue stuessi esser?

C: Ina dretga natiralmain!

M: Quai è cler, ina dretga. E quant gronda stuess ella esser?

C: Ma, uschè da mesa grondezza, pens jau.

M: Aha, mesauna, gea, quai è adina bel. Tge colur giavischais?

C: Quai n’è betg uschè impurtant. Il pli gugent ina fitg stgira.

M: Cler, normalmain èn ellas plitost stgiras.

C: Bun. Jau poss ma fidar da vus; vus ma procurais ina tala Chaiselongue. Qua avais 500 francs. Jau pens che quai tanscha.

M: (piglia ils daners) Mes signur, vus faschais spass. Per 500 francs na survegn ins betg ina Chippendale-Chaiselongue. Ina tala na survegn ins betg sut 800 francs. Sche vus vulais ina dretga Chippendale-Chaiselongue stuais anc ina dar 300 francs.

C: Ma, 800 francs è in zic bler....

M: Ma jau as supplitgesch, per ina dretga Chippendale-Chaiselongue?!

C: (targlina) Bun, sch’i sto esser. Mia dunna vul ina dretga. I na ma resta betg auter che da pajar anc ils 300 francs. (el dat al martgadant anc 300 francs)

M: (piglia er anc quels 300 francs) Vus vegnis ad esser cuntent cun mai, ina vaira Chippendale-Chaiselongue na survegnis betg utrò per 800 francs.

C: I ma para che vus conuschias bain il stil da la Chippendale. Qua hai jau propi gì cletg da vegnir tar vus.

M: Gea, qua avais propi gì cletg. ma perstgisai, poss jau as dumandar insatge?

C: Ma gugent!

M: Ma savessas forsa dir tge che quai è – ina Chippendale-Chaiselongue??

Il num garantescha...

redactur PdS R

Gisep Gob G

(redactur da la Pagina da Surmeir è en ses biro e lavura. Qua pitga insatgi energicamain vi da la porta. In um en ils tschuncanta entra. Schon da lunsch ves’ins la ravgia ch’el ha en il venter.)

G: Essas vus il redactur da la Pagina?

R: (ha gia via e sentì bler, di simplamain) Gea, e tgi essas vus?

G: Jau hai num Gisep Gob.

R: Fa plaschair, signur Gop. Pigliai plazza ed alura schai a mai tge che manca. Pertge essas vegnì tar mai?

G: (tut grittentà, na prenda betg plaz, ma s’avischina plaun plaunet al redactur) Pertge che jau sun vegnì qua? Quai as di jau immediat. (mussa cun il det) Venderdi passà avais purtà in artitgel da mai.

R: (tschiffa plaun plaunet fieu a las chautschas) Gea, jau ma regord.

G: Bun. En quel cas savais er che vus m’avais titulà da lumpun, lader, scroc ed anc bleras autras chaussas. È quai la vardad u betg!?

R: (tementà) Gea, signur Gop, vus avais raschun.

G: (fa in pass vers il redactur. Discurra a l’entschatta bass ed alura adina pli dad aut) Bun, signur redactur. Jau sun vegnì tar vus per dir per la prima e per la davosa giada: Sche vus na savais betg scriver endretg mes num, sche laschai da scriver el. Jau hai num Gob cun in b lom e betg cun in b dir! (sorta, dat in sfratg a la porta)

El saveva memia bler

trais bandits (cowboys)

(schef S

e ses dus sbirs A e B)

(tuts trais bandits en mondura da cowboy sesan sin ina sutga vieuta enturn e ‹chavaltgeschan tras la preria› q.v.d. els tegnan mintgin in pèr mastrinas nunvesaivlas en maun, s’auzan e sa sbassan levamain en il ritmus dals pass da lur chavals ed imiteschan cun la bucca e la lieunga ils tuns dals fiers-chaval clac-clac, clac-clac, clac clac...

Mo cura ch’in discurra interrumpa el quell’imitaziun, entant ch’ils dus auters cuntinueschan. Tuts trais fan ina tschera seriusa e nauscha, oravant tut il schef che chavaltgescha entamez ed è il vegl dals trais bandits)

S: (suenter ch’els èn chavaltgads in’entira pezza in sper l’auter senza avair discurrì in cun l’auter, dumonda ses sbir che chavaltgescha da maun sanester) Hey, Jimmy?

A: Gea, schef?

S: Sas ti quant che dus giadas dus dat?

A: (sgratta davos in’ureglia) Gea, schef: set e mez!

S: (marmugna insatge en la barba)

(els chavaltgeschan vinavant. Lura, suenter in mument...)

S: (dumonda il sbir da vart dretga) Hey, Jack?

B: Gea, schef?

S: Sas ti quant che trais giadas trais dat?

B: (ti malizius) Natiralmain, schef: quindesch!

S: Hmm. (resta fraid e nausch. Chavaltgeschan vinavant. Suenter in mument) Heh, Jimmy!?

A: Gea, schef?

S: Sas ti pertge ch’in utschè ha alas?

A: Sa chapescha, schef! Per sa nudar!

S: (marmugna puspè insatge nunchapibel. Els chavaltgeschan vinavant. Tuttenina) Hey, Jack!?

B: Gea, schef?

S: Sas ti pertge ch’in uman ha egls?

B: Per ch’el auda, schef!

S: Hmm. (Clac-clac, clac-clac, els chavaltgeschan vinavant) Hey, Jimmy!?

A: Gea, schef?

S: Sas ti sin tge animal che ti chavaltgeschas?

A: (ponderescha ina pezza, studegia, fa faudas sin il frunt e... finalmain sa sclerescha sia fatscha) Jau crai prest, schef, che quai saja in chaval!

S: Hm. (Il schef dat levamain il chau. Els chavaltgeschan vinavant. Suenter in mument tira el ora ses revolver, drizza quel vers Jimmy e) Peng!!! (Jimmy croda tutgà mortalmain da ses ‹chaval›. Il schef sufla quietamain il fim or da ses revolver e chatscha quel senza il minim remors da conscienza en la tastga. Ils dus bandits chavaltgeschan vinavant)

B: He, schef?

S: Hm?

B: Pertge has ti sajettà quel, schef?

S: Quel? (pausa) Quel saveva memia bler!

Indicaziuns bibliograficas

Lia Rumantscha. Sketchs. (La scena 69). Cuira 1992. Tut ils dretgs d’autur(a) / chasa editura èn resalvads. Ediziun epub: www.chattà.ch (2016).